CELEX: 32016R0401
Language: fi
Date: 2016-03-09 00:00:00
Title: Euroopan parlamentin ja neuvoston asetus (EU) 2016/401, annettu 9 päivänä maaliskuuta 2016, Euroopan unionin, Euroopan atomienergiayhteisön ja niiden jäsenvaltioiden sekä Georgian välisessä assosiaatiosopimuksessa vahvistetun toimenpiteiden kiertämisen ehkäisemismekanismin täytäntöönpanosta

23.3.2016   
            
            
               FI
            
            
               Euroopan unionin virallinen lehti
            
            
               L 77/62
            
         EUROOPAN PARLAMENTIN JA NEUVOSTON ASETUS (EU) 2016/401,
   annettu 9 päivänä maaliskuuta 2016,
   Euroopan unionin, Euroopan atomienergiayhteisön ja niiden jäsenvaltioiden sekä Georgian välisessä assosiaatiosopimuksessa vahvistetun toimenpiteiden kiertämisen ehkäisemismekanismin täytäntöönpanosta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:
   
               (1)
            
            
               Neuvosto valtuutti 10 päivänä toukokuuta 2010 komission käynnistämään neuvottelut Georgian kanssa assosiaatiosopimuksen tekemiseksi unionin ja Georgian välillä.
            
         
               (2)
            
            
               Nämä neuvottelut on saatu päätökseen ja Euroopan unionin, Euroopan atomienergiayhteisön ja niiden jäsenvaltioiden sekä Georgian välinen assosiaatiosopimus (2), jäljempänä ’sopimus’, allekirjoitettiin 27 päivänä kesäkuuta 2014, ja sitä on sovellettu väliaikaisesti 1 päivästä syyskuuta 2014.
            
         
               (3)
            
            
               On tarpeen säätää menettelyistä, joilla taataan sopimuksessa määrätyn, tiettyjen tuotteiden etuustullien väliaikaista suspendointia koskevan toimenpiteiden kiertämisen ehkäisemismekanismin tehokas soveltaminen.
            
         
               (4)
            
            
               Tässä asetuksessa olisi tarpeen säätää mahdollisuudesta suspendoida etuustulli enintään kuudeksi kuukaudeksi, kun tiettyjen maataloustuotteiden ja jalostettujen maataloustuotteiden tuonti saavuttaa sopimuksen liitteessä II-C määritellyt vuotuiset tuontimäärät.
            
         
               (5)
            
            
               Avoimuuden vuoksi komission olisi esitettävä Euroopan parlamentille ja neuvostolle vuosittain kertomus sopimuksen täytäntöönpanosta sekä toimenpiteiden kiertämisen ehkäisemismekanismin soveltamisesta.
            
         
               (6)
            
            
               Jotta voidaan varmistaa sopimukseen sisältyvän toimenpiteiden kiertämisen ehkäisemismekanismin täytäntöönpanolle yhdenmukaiset edellytykset, komissiolle olisi siirrettävä täytäntöönpanovaltaa. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (3) mukaisesti.
            
         
               (7)
            
            
               Sellaisten täytäntöönpanosäädösten antamiseen, jotka koskevat päätöksen tekemistä etuustullin väliaikaisesta suspendoimisesta toimenpiteiden kiertämisen ehkäisemismekanismin puitteissa, olisi käytettävä neuvoa-antavaa menettelyä, sillä nämä säädökset on pantava täytäntöön nopeasti, kun sopimuksen liitteessä II-C lueteltuihin tuoteluokkiin liittyvä kynnysarvo on saavutettu, ja niiden soveltamisaika on varsin lyhyt. Jotta voidaan estää kielteiset vaikutukset unionin markkinoiden tilanteeseen tuonnin kasvun seurauksena, komission olisi hyväksyttävä välittömästi sovellettavia täytäntöönpanosäädöksiä, kun tämä on tarpeen asianmukaisesti perustelluissa erittäin kiireellisissä tapauksissa,
            
         OVAT HYVÄKSYNEET TÄMÄN ASETUKSEN:
   1 artikla
   Aihe ja soveltamisala
   1.   Tässä asetuksessa vahvistetaan säännökset sopimuksessa vahvistetun toimenpiteiden kiertämisen ehkäisemismekanismin täytäntöönpanoa varten.
   2.   Tätä asetusta sovelletaan Georgiasta peräisin oleviin tuotteisiin.
   2 artikla
   Toimenpiteiden kiertämisen ehkäisemismekanismi tiettyjä maataloustuotteita ja jalostettuja maataloustuotteita varten
   1.   Sopimuksen liitteessä II-C luetelluille tuotteille määritetään keskimääräinen vuotuinen tuontimäärä, johon sovelletaan sopimuksen 27 artiklassa vahvistettua toimenpiteiden kiertämisen ehkäisemismekanismia. Asianmukaisesti perustelluissa erittäin kiireellisissä tapauksissa, joissa sopimuksen liitteessä II-C yhdelle tai useammalle tuoteluokalle jonakin 1 päivästä tammikuuta alkavana vuonna osoitettu tuontimäärä saavutetaan, ja ellei komissio ole saanut tältä osin pätevää perustelua Georgialta, komissio antaa välittömästi sovellettavan täytäntöönpanosäädöksen tämän asetuksen 3 artiklan 2 kohdassa tarkoitetun menettelyn mukaisesti. Tällaisella säädöksellä komissio voi joko päättää väliaikaisesti suspendoida kyseiseen tuotteeseen tai kyseisiin tuotteisiin sovellettavan etuustullin tai päättää, että tällainen suspendointi ei ole aiheellinen.
   2.   Etuustullin väliaikaista suspendointia sovelletaan enintään kuuden kuukauden ajan etuustullin suspendointia koskevan päätöksen julkaisupäivästä. Ennen tällaisen kuuden kuukauden jakson päättymistä ja etuustullien suspendointiin liittyvissä asianmukaisesti perustelluissa erittäin kiireellisissä tapauksissa komissio voi tämän asetuksen 3 artiklan 2 kohdan mukaisesti hyväksyä välittömästi sovellettavan täytäntöönpanosäädöksen, jolla päätetään kyseisen etuustullin väliaikainen suspendointi, jos se katsoo, että kyseisen tuoteluokan tuonti, joka ylittää sopimuksen liitteessä II-C tarkoitetun määrän, on seurausta Georgian tuotantotason ja vientikapasiteetin muutoksesta kyseisen tuotteen tai kyseisten tuotteiden osalta.
   3 artikla
   Komiteamenettely
   1.   Komissiota avustaa Euroopan parlamentin ja neuvoston asetuksen (EU) N:o 1308/2013 (4) 229 artiklan 1 kohdalla perustettu maatalouden yhteisen markkinajärjestelyn komitea, ja jalostettujen maataloustuotteiden osalta komissiota avustaa Euroopan parlamentin ja neuvoston asetuksen (EU) N:o 510/2014 (5) 44 artiklan 1 kohdalla perustettu liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevä komitea. Nämä komiteat ovat asetuksessa (EU) N:o 182/2011 tarkoitettuja komiteoita.
   2.   Kun viitataan tähän kohtaan, sovelletaan asetuksen (EU) N:o 182/2011 8 artiklaa yhdessä sen 4 artiklan kanssa.
   4 artikla
   Kertomus
   1.   Komissio esittää Euroopan parlamentille ja neuvostolle vuosittain kertomuksen tämän asetuksen ja sopimuksen IV osaston soveltamisesta ja täytäntöönpanosta sekä niissä säädettyjen ja määrättyjen velvoitteiden noudattamisesta.
   2.   Kertomukseen sisältyy muun muassa tietoa toimenpiteiden kiertämisen ehkäisemismekanismin soveltamisesta.
   3.   Kertomuksessa esitetään yhteenveto Georgian kanssa käytävää kauppaa koskevista tilastoista ja kaupan kehittymisestä.
   4.   Euroopan parlamentti voi kuukauden kuluessa komission kertomuksen esittämisestä kutsua komission asiasta vastaavan valiokuntansa erityiskokoukseen esittelemään ja selvittämään tämän asetuksen täytäntöönpanoon liittyviä kysymyksiä.
   5.   Komissio julkaisee kertomuksen viimeistään kolmen kuukauden kuluttua sen esittämisestä Euroopan parlamentille ja neuvostolle.
   5 artikla
   Voimaantulo
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Strasbourgissa 9 päivänä maaliskuuta 2016.
      
         
            Euroopan parlamentin puolesta
         
         
            Puhemies
         
         M. SCHULZ
      
      
         
            Neuvoston puolesta
         
         
            Puheenjohtaja
         
         J. A. HENNIS-PLASSCHAERT
      
   
   
      (1)  Euroopan parlamentin kanta, vahvistettu 3. helmikuuta 2016 (ei vielä julkaistu virallisessa lehdessä), ja neuvoston päätös, tehty 29. helmikuuta 2016.
   
      (2)  Neuvoston päätös 2014/494/EU, annettu 16 päivänä kesäkuuta 2014, Euroopan unionin, Euroopan atomienergiayhteisön ja niiden jäsenvaltioiden sekä Georgian välisen assosiaatiosopimuksen allekirjoittamisesta Euroopan unionin puolesta ja sopimuksen väliaikaisesta soveltamisesta (EUVL L 261, 30.8.2014, s. 4).
   
      (3)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
   
      (4)  Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).
   
      (5)  Euroopan parlamentin ja neuvoston asetus (EU) N:o 510/2014, annettu 16 päivänä huhtikuuta 2014, tiettyihin maataloustuotteiden jalostuksessa tuotettuihin tavaroihin sovellettavasta kauppajärjestelmästä sekä neuvoston asetusten (EY) N:o 1216/2009 ja (EY) N:o 614/2009 kumoamisesta (EUVL L 150, 20.5.2014, s. 1).